"นั่งช้าง บวชนาค" สะท้อนภาพวิถีชีวิต ความสามัคคี ความสนุกสนานรื่นเริง ร่วมขบวนแห่นาค
นางรุ่งอรุณ คำโมง นายกเทศมนตรีตำบลหาดเสี้ยว กล่าวว่า เทศบาลตำบลหาดเสี้ยว อำเภอศรีสัชนาลัย จังหวัดสุโขทัย จัดงานประเพณีแห่ช้างบวชนาคชาวไทยพวนบ้านหาดเสี้ยว ระหว่างวันที่ 7- 8 เมษายน 2565 ณ วัดหาดเสี้ยว อำเภอศรีสัชนาลัย จังหวัดสุโขทัย เพื่อสืบทอดวัฒนธรรมประเพณีอันดีงามของท้องถิ่นที่มีมานานกว่า 170 ปี โดยจัดขบวน “นั่งช้าง บวชนาค” ที่ได้รับการตกแต่งอย่างมีเอกลักษณ์ของชุมชนชาวไทยพวนบ้านหาดเสี้ยว สนุกสนานไปกับขบวนแห่นาคบนหลังช้างที่เต็มไปด้วยเสียงเพลงนำขบวนด้วยแตรวงและกลองยาว นำหน้าขบวนช้างที่ถูกแต่งแต้มสีสันแปลกตา ในขณะที่ชาวไทยพวนในตำบลหาดเสี้ยวต่างแต่งตัวด้วยชุดพื้นบ้าน ร่วมใจกันสะท้อนภาพวิถีชีวิตให้เห็นถึงความสามัคคี มีความสนุกสนานรื่นเริงในการร่วมขบวนแห่นาค การแห่นาคด้วยขบวนช้าง หรือแห่ช้างบวชนาค เรียกว่า “บวชช้าง” หมายถึงการจัดงานบวช ซึ่งเรียกว่า นาคขี่คอช้าง พร้อมด้วยญาติมิตร นำอัฐบริขารขี่บนหลังช้างแห่เป็นริ้วขบวนของชาวไทยพวนหาดเสี้ยว โดยมาจากคติความเชื่อทางพุทธศาสนาในเรื่องพระเวสสันดรชาดก ภายใต้มาตรการป้องกันการแพร่ระบาดของโรคโควิด-19